Gedagte vir die dag: Dink met dank – my aftrede (1)Foto: pixabay.com Jy moet in elke situasie jou teenwoordigheid van gees behou. Moenie bang wees om vir die Here te ly nie. Vervul jou taak as evangelis. Voltooi die bediening wat God jou gegee het. (2 Timoteus 4:5) Aftrede bring gemengde gevoelens. Soms is dit iets waarna ek met reikhalsende verlange uitsien, dalk omdat my werksomstandighede of my gesondheid nie goed is nie, of omdat ek ’n groot droom het vir ná my aftrede. Soms is dit iets waarvoor ek bang is – dalk omdat ek nie “nutteloos” wil wees nie en dit my so intens aan oudword herinner. Die verliese van aftrede is groot. Ná aftrede het ek nie meer my werkstatus (hoof of senior of prokureur) nie, en is mense baie meer gelyk. Daar is groot veranderings in my daaglikse lewe, en vir baie afgetredenes is hulle dae lank en leeg. Snaaks genoeg kom die idee van aftrede nie in die Bybel voor nie, behalwe een keer en wel baie negatief (die gelykenis van die ryk dwaas). Daarom is die beste aftrede nie ophou met alles nie, maar verskuif na iets anders. Paulus het met sy aftrede geskuif van self sendingwerk doen na opleiding van ander sendelinge. Dink nou al waarheen jy kan skuif. Ons lees in 2 Timoteus 4:5 dat Paulus sendingopleiding doen.